Iscurtone

Su iscurtòne, scultone, dragu o ancora dracòne, est unu animale de paristorias chi assimizat a una tiligherta manna cun alas e faghet sa cumparta sua in sos mitos de paritzas culturas. Bi at duas traditziones culturales a pitzus de s'iscurtone: cussa de su dragu europeu, chi naschit dae sas traditziones populares europeas e benit dae sa mitolozìa grega e de su Mediu Oriente, e cussa de su dragu tzinesu e de s'isfera sinica in generale (Giappone, Corèa e atteros istados de s'Asia orientale).

Sas duas traditziones an creschidu s'una a banda dae s'attera, ma pro unu tzertu puntu si an influentziadu a pare, de manera ispetziale cun su cuntattu culturale chi nos permitin custos tempos. Su faeddu in sardu antigu "dracòne" benit paru paru dae su latinu dracone(m) (nominativu: draco) chi a borta sua benit dae su gregu δράκων (drákōn), "terpe de mannaria enorme, terpe de mare".